**Rengas**

**Rengas oli virolahtelaisten kauppiaiden yhteishanke, suuri 40-jalkainen moottorivene, joka oli tarkoitettu hinaukseen ja matkustajaliikenteeseen.**

*Etelä-Suomi 21.11.1908* Aleks. Seppälän weistämöltä Wehkalahden Summasta, on tilattu suuri, 40 jalkaa pitkä moottoriwene, joka tulee warustettawaksi 20-hewoswoimaisella petrolimoottorilla. Aluksen owat tilanneet wirolahtelaiset kauppiaat Abel Klami, Juho Klami, Aleksanteri Kuokka ja O. Mantere. Mainittu alus on suurin moottoriwene mikä Aleksanteri. Seppälän weistämöllä tähän saakka on walmistettu."

*Haminan Lehti 22.5.1909:*  "Suuri moottorialus. Keskiwiikkona käwi täällä tarkastusta warten Aleks. Seppälän weneweistämöllä rakennettu moottorialus, joka on saanut nimekseen 'Rengas'. Alus tulee A. ja J. Malmin, A. Kuokan ja O. Mantereen yhteiseksi, he tulewat sitä käyttämään hinauksissa sekä matkustajien kuljetukseen. 'Rengas' on suurin moottorialus mitä Seppälän weistämöllä on tehty. Muuten näyttää alus olewan erittäin wahwaa ja siistiä tekoa, niinkuin mainitussa tehtaassa on tapana aina tehdä."

Aluksen tilanneet kauppiaat möivät Virolahdella suuria määriä koivuhalkoja höyrylaivojen polttoaineeksi ja laivasivat puutavaraa, lähinnä tukkeja ja paperipuuta suoraan merenlahdissa redillä lastatuilla laivoilla.

*Haminan Lehti kirjoitti 26.6.1909* aluksen palauttamisesta takaisin valmistajalle koneessa olevien pikkuvikojen takia.

Kesällä 1909 Keisarillinen laivue, mukanaan useita huvipursia sekä niitä vartioivia sotalaivoja vietti paljon aikaa Kavonlahdella, lähellä Pitkäpaasia.

Samaan aikaan venäläisissä yltiökansallisissa lehdissä oli alettu esittää suunnitelmia koko Suomen ja vähintään Viipurin läänin liittämisestä suoraan emo-Venäjään. Argumentteinä nämä kyseenalaiset aviisit käyttivät huhuja Suomen varustautumisesta aseilla, mainittiin mm. Saimaalla oleva suomalainen "torpedomoottorivenelaivue" sekä väitettiin suomalaisilla olevan muitakin aseita, joilla keisarin henkeä uhattiin.

Tämä johti siihen, että Kavonlahden vartio-osaston torpedoveneet alkoivat pitää kaikkia alueella liikkuvia suomalaisaluksia potentiaalisina vihollisena ja aluksia pysäytettiin, niihin törmäiltiin tarkoituksella, jopa ammuttiin tykeillä. Vaikea kuvitella täydessä lastissa olevan halkojaalan uhkaavan aseistettuja venäläislaivoja!

*Haminan Sanomat* *26.6.1909* Pitkäpaateen huvimatkalaisia kuljettanut Rengas-vene, mukanaan suuri puuvene, joutui venäläisen torpedoveneen pysäyttämäksi ja tarkastamaksi. Alus ei saanut jatkaa matkaansa yksin vaan sotalaiva hinasi sen Kavonlahden ohi perille Pitkäpaasiin.